

LĒMUMS

Ādažos, Ādažu novadā

2025. gada 28. augustā **Nr. 336**

**Par zemes ierīcības projekta izstrādes uzsākšanu pašvaldības nekustamam īpašumam Laivu ielā 12, Carnikavā**

Ādažu novada pašvaldības dome 22.07.2022. pieņēma lēmumu Nr. 320 “Par Carnikavas pagasta ūdenssaimniecības nodošanu SIA “Ādažu ūdens”” (turpmāk – Lēmums). Pašvaldības aģentūra “Carnikavas komunālserviss” ir veikusi Carnikavas pagasta centralizētās ūdenssaimniecības nodošanu pašvaldības SIA “Ādažu ūdens” (turpmāk – Sabiedrība).

Izvērtējot pašvaldības rīcībā esošo informāciju un ar lietu saistītos apstākļus, tika konstatēts:

1. Ar domes 25.07.2024. lēmumu Nr. 290 “Par Carnikavas pagasta ūdenssaimniecības un siltumapgādes funkciju nodošanas termiņa pagarināšanu un pārņemšanas plānu apstiprināšanu” cita starpā Sabiedrībai tika noteikts uzdevums - veikt ūdenssaimniecības objektu ekspluatācijai nepieciešamo zemes īpašumu un ēku apzināšanu un domes lēmuma projekta sagatavošanu par to atsavināšanu ieguldīšanai Sabiedrības pamatkapitālā.
2. Ūdenssaimniecības objektu ekspluatācijai nepieciešamie zemes īpašumi un ēkas ir apzināti, to atsavināšanai un ieguldīšanai Sabiedrības pamatkapitālā ir nepieciešams pieņemt domes lēmumus, tai skaitā, par zemes ierīcības projekta uzsākšanu attiecībā uz pašvaldības nekustamo īpašumu Laivu iela 12, Carnikava, Carnikavas pag., Ādažu novads (kadastra Nr. 8052 004 0605 (turpmāk - Īpašums).
3. Īpašums ir ierakstīts Rīgas rajona tiesas Carnikavas pagasta zemesgrāmatas nodalījumā Nr. 100000106481, kas sastāv no zemes gabala 2,01 ha platībā ar kadastra apzīmējumu 8052 004 0634 (turpmāk - Zemesgabals) un būvēm: administratīva ēka (būves kad. apz. 8052 004 0605 008), kanalizācijas sadales punkts (būves kad. apz. 8052 004 0605 009), 2 kanalizācijas sūkņu stacijas (būves kad. apz. 8052 004 0605 010 un 8052 004 0605 011), 2 dūņu nosēdlauki (būves kad. apz. 8052 004 0605 012 un 8052 004 0605 013), notekūdeņu attīrīšanas ietaišu ēka (būves kad. apz. 8052 004 0605 019) un septiķa stacija (būves kad. apz. 8052 004 0605 020).
4. Saskaņā ar Carnikavas novada teritorijas plānojumu Īpašums atrodas Tehniskās apbūves teritorijā (TA) un Ūdeņu teritorijā (Ū).
5. Pašvaldību likuma 4. panta pirmās daļas 15. punkts un 10. panta pirmās daļas 21. punkts noteic, ka pašvaldībai ir autonomā funkcija saskaņā ar pašvaldības teritorijas plānojumu noteikt zemes izmantošanu un apbūvi, un tikai domes kompetencē ir pieņemt lēmumus citos ārējos normatīvajos aktos paredzētajos gadījumos.
6. Zemes ierīcības likuma 8. panta pirmās daļas 3. punkts noteic, ka zemes ierīcības projektu izstrādā zemes ierīcības darbiem - zemesgabalu (arī kopīpašumā esošo) sadalīšanai.
7. Teritorijas attīstības plānošanas likuma 12. panta trešā daļa noteic, ka vietējā pašvaldība koordinē un uzrauga vietējās pašvaldības attīstības stratēģijas, attīstības programmas, teritorijas plānojuma, lokālplānojumu, detālplānojumu un tematisko plānojumu īstenošanu.

Pamatojoties uz iepriekš minēto un Pašvaldību likuma 4. panta pirmās daļas 15. punktu un 10. panta pirmās daļas 21. punktu, Zemes ierīcības likuma 8. panta pirmās daļas 3. punktu, Teritorijas attīstības plānošanas likuma 12. panta trešo daļu, kā arī ņemot vērā domes Attīstības komitejas 13.08.2025. atzinumu, Ādažu novada pašvaldības dome

**NOLEMJ:**

1. Ierosināt zemes ierīcības projekta izstrādi Ādažu novada pašvaldības nekustamā īpašuma Laivu iela 12, Carnikava, Carnikavas pag., Ādažu nov. (kadastra Nr. 8052 004 0605) sastāvā ietilpstošai zemes vienībai 2,01 ha platībā ar kadastra apzīmējumu 8052 004 0634 ar mērķi pamatot zemes vienības sadalīšanu saskaņā ar Zemesgabala sadalīšanas skici (2. pielikums).
2. Apstiprināt nosacījumus zemes ierīcības projekta izstrādei (1. pielikums).
3. Finansējumu lēmuma izpildei nodrošināt no pašvaldības Centrālās pārvaldes Nekustamā īpašuma nodaļas 2025. gada budžeta līdzekļiem saskaņā ar iepirkumu plānu.
4. Pašvaldības Centrālās pārvaldes Nekustamā īpašuma nodaļai organizēt 1. punkta noteiktā nekustamā īpašuma zemes ierīcības projekta izstrādi.
5. Pašvaldības izpilddirektora vietniecei veikt šī lēmuma izpildes kontroli.

Pielikumā:

1. Nosacījumi zemes ierīcības projekta izstrādei uz 2 lp.
2. Zemesgabala sadalīšanas skice uz 1 lp.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU